«Տէյլի Քոլըր»-ի մէջ Ռաուլ Քոնթրերասի գրած յօդուածը վերնագրուած է այսպէս. «Հայկական ազդեցութիւնը կը ներկայացնէ ուսուցողական նմուշ մը՝ արտասահմանեան գործակալներու արձանագրութեան արարքին մասին»: Հեղինակը կը մէջբերէ «Ֆորպզ» ամսագրին մէջ 27 Նոյեմբեր 2017-ին հրապարակուած յօդուածէն, որ անհիմօրէն կը պնդէ, թէ «Ամերիկայի Հայ Դատի յանձնախումբը (ANCA) թէեւ կը նկատուի «հասարակական կազմակերպութիւն» մը, սակայն լայնօրէն յայտնի է, որ անիկա խորապէս կապ ունի ռուսական ազդեցութեան հետ: Յանձնախումբը կը տարածէ Հայաստանի՝ իբրեւ նախկին խորհրդային երկրի մը, երկարատեւ աւանդոյթը, զայն ներկայացնելով իբրեւ անոր նախկին հայրենիքին փոխանորդը»: Այս նախադասութիւնը ամբողջութեամբ սուտ է, քանի որ Հայ Դատի յանձնախումբը չի ներկայացներ Ռուսիոյ կամ ուրիշ որեւէ երկրի մը քաղաքականութիւնը: Յանձնախումբը միայն կը ներկայացնէ ամերիկահայ համայնքի մէկ ստուար հատուածի մը տեսակէտները: «Ֆորպզ» ամսագիրի յօդուածին հեղինակը Ափրիկէի մասնագէտ Մֆոնապոնկ Նսեհն է, որ շատ քիչ բան գիտէ Հայաստանի կամ Հայ Դատի յանձնախումբի մասին: